projecte-aina/catalan_government_crawling huggingface dataset:
El passat divendres 27 de juny a les set del vespre va tenir lloc, a la sala de plens de l'Ajuntament de Figueres, l'acte de lliurament de la tretzena convocatòria dels premis Albert Compte a treballs de recerca de batxillerat
Aquests premis promouen la recerca en l'àmbit de les humanitats i les ciències socials i també reconeixen la trajectòria del professor doctor Albert Compte, com a docent i com a puntal de l'Institut d'Estudis Empordanesos (IEE).
Són organitzats pel centre d'estudis comarcals i l'Ajuntament de Figueres.
La temàtica dels estudis ha d'estar relacionada amb l'àmbit territorial empordanès.
El jurat està format per especialistes de les matèries, que aquest any han estat la doctora en arqueologia, Anna M. Puig Griessenberger, la directora de l'Escola del Far, Rosa Ma.
Moret, i la directora de l'Arxiu Comarcal de l'Alt Empordà, Erika Serna, i el membre honorífic que abans presidia, el professor Albert Compte, que enguany ha estat representat per la seva filla, Teresa Compte.
El primer premi dotat per l'Ajuntament de Figueres ha estat de 350 euros i l'IEE ha concedit dos accèssits de 150 euros cadascun.
- el primer premi per l'estudiant Mar Isern Pujol amb el treball Parada i fonda.
Figueres 1875-1900, per la presentació tan acurada de l'estudi i la visió particular donada de la capital altempordanesa de finals del XIX
- els dos accèssits han estat entregats a Isarn Vinyes Bassa, per Maria Verdaguer, tota una vida dedicada a la defensa de la llengua catalana, per l'elaboració de la biografia d'aquesta mestra de català; i a l'estudiant Jaume Abulí Llauró, amb el treball Viure per sobreviure.
Contraban i estraperlo a les muntanyes dels Pirineus 1939-1945.
Enguany la convocatòria d'aquests premis ha estat conjunta amb els XXIV Premis Josep M. Alvarez per a treballs de recerca sobre medi ambient i natura que fins ara convocava la Institució Alt Empordanesa per a l'Estudi i Defensa de la Natura (IAEDEN), amb l'Institut Ramon Muntaner i l'Ajuntament de Figueres.
Amb aquest premi es remarca la figura i personalitat del professor Josep M. Alvarez Ribera (1907-1991), el qual, de manera paral·lela amb l'Albert Compte han estat dos importants professors d'ensenyament secundari de Figueres que amb la seva faceta docent afable i apassionada, sempre han atorgat una importància particular a l'aprenentatge a través del treball pràctic.
El primer premi de la convocatòria d'aquest any 2014 ha estat guanyada per l'alumne Miquel Ribot Santos, amb La neteja a les nostres mans, i els accèssits per Eva Espigulé Ribas, amb el treball La duresa de l'aigua de la Muga, i David Ibáñez Rodríguez, amb un estudi ornitològic de l ́estany de Vilaüt i rodalies.
El comissari i col·leccionista, Josep Benavent, realitzarà la darrera visita guiada a la mostra
Cartell exposició superherois 2019
Avui, 10 de setembre, a les 20 hores a la sala Sant Domènec de la Seu d'Urgell tindrà lloc la visita guiada de cloenda de l'exposició "Herois i Superherois" a càrrec del comissari i col·leccionista Josep Benavent.
La mostra -produïda per l'Arxiu Comarcal de l'Alt Urgell i el Museu del Tabac de Sant Julià de Lòria i coorganitzada conjuntament amb l'Ajuntament de la Seu d'Urgell- va ser estrenada al febrer del 2019 al Museu del Tabac des d'on va itinerar a inicis del mes d'agost a la Seu d'Urgell.
L'acte tancarà la presència de la mostra a la Seu d'Urgell que ha estat exposada entre el 6 i el 31 d'agost i prorrogada posteriorment fins al 10 de setembre i obre la seva itinerància cap a l'Arxiu Comarcal del Pla d'Urgell (Mollerussa) on s'inaugurarà al llarg del mes de novembre.
L'exposició és un producte de gran format integrat per uns 400 objectes del còmic, cinema i literatura –procedents en la seva totalitat de la col·lecció del cinèfil Josep Benavent -relatius a 29 personatges del còmic americà i que inclouen diverses tipologies a més dels còmics, com ara pòsters, sundays (pàgines dominicals), stills (fotogrames), lobby cards (imatges de cartellera) i pressbooks (material promocional).
A data d'avui, l'exposició ha estat visitada per 4.030 persones a la Seu d'Urgell a les que s'han de sumar les 5.400 que ho van fer durant la seva instal·lació al Museu del Tabac de Sant Julià de Lòria (Andorra).
Quadríptic de l'exposició dels superherois 2019.
El dia 11 de juny, s'inaugura l'Arxiu Comarcal de l'Alt Urgell (ACAU).
Un equipament innovador i d'alta tecnologia al servei de la memòria i la gestió del coneixement.
Seu de l'Arxiu Comarcal de l'Alt Urgell
El nou equipament té la finalitat de preservar, conservar, tractar i difondre el patrimoni documental d'àmbit comarcal incorporant a tal efecte un ús intensiu de les noves tecnologies de la informació i les comunicacions.
La construcció i equipament de l'edifici ha anat a càrrec del Departament de Cultura i Mitjans de Comunicació en un solar cedit per l'Ajuntament de la Seu d'Urgell.
Ambdues institucions juntament amb el Consell Comarcal de l'Alt Urgell, mitjançant conveni, seran responsables del manteniment i gestió del nou equipament arxivístic.
L'edifici, de nova planta, s'ubica en una de les àrees d'expansió de la Seu d'Urgell entre els parcs de la Boixadera i del Valira, amb el Cadí omnipresent presidint la façana sud oriental.
L'exterior de l'arxiu destaca per les seves línies elegants i la seva integració amb l'entorn.
L'interior, càlid i acollidor, disposa d'espais ben equilibrats i diàfans amb una estètica innovadora que accentua la condició de l'arxiu com un laboratori de la història i del coneixement.
Sobre una superfície útil de 1.277 m2, l'arxiu edificat en dues plantes, disposa de moll de càrrega, sala de recepció i tria de la documentació, àrea de desinfecció, magatzems, sala de treball, despatxos, sala de consulta, biblioteca auxiliar, sala polivalent així com sis dipòsits de documentació amb una capacitat de 8.813 metres, una sala de suports especials (documentació fotogràfica, electrònica) i una altre de suports de gran format (pergamins, plànols, cartells).
L'Arxiu Comarcal de l'Alt Urgell (ACAU) disposa de la més avançada tecnologia aplicada a la preservació i conservació de la documentació, amb dispositius de control ambiental, a la seguretat exterior i interior de l'edifici així com al tractament i gestió de la informació mitjançant equipament informàtic de digitalització, accés a aplicatius corporatius de gestió documental en línia i accessibles des del web i accés a serveis de conservació segura i a llarg termini de la documentació digital.
L'Arxiu pot custodiar tot tipus de documentació de la comarca amb independència del seu suport i format (documentació en paper i electrònica), procedent d'empreses, institucions públiques i privades i particulars.
També pot tenir dipositada la documentació semiactiva i històrica dels ajuntaments de la comarca, dels òrgans o entitats de l'Administració de la Generalitat d'àmbit local o comarcal, de l'Administració de Justícia, dels registres públics i dels serveis de l'Estat corresponents a la comarca, els protocols notarials de més de cent anys, la documentació de persones físiques o jurídiques d'interès històric i cultural del respectiu territori, i tota aquella altra documentació que es consideri pertinent destinar-hi.
En aquesta edició s'han presentat 165 obres de les quals 68 han estat seleccionades.
El jurat d'aquesta III Mostra d'Arquitectura de les Terres de Lleida ha estat format pels arquitectes Guillermo Vàzquez, Lina Toro i Josep Lluís Mateo.
L'obra premiada en la categoria d'edificis de nova planta d'ús públic ha estat l'Arxiu Comarcal de l'Alt Urgell de l'arquitecte Santi Orteu.
L'acte, celebrat durant la diada de Sant Jordi, s'inclou dins de les activitats del programa "Abril de Lletres" de la Seu d'Urgell.
L'esdeveniment s'estructurà al voltant d'una visita guiada, una presentació 3D i una exposició documental.
Autor de la imatge: Francesc Portella Moles
El passat 23 d'abril, diada de Sant Jordi, es va celebrar la primera jornada de portes obertes de l'Arxiu Comarcal de l'Alt Urgell des de la seva inauguració, el juny de 2010.
L'activitat, realitzada en tres sessions –a les 11, a les 13 i a les 17 hores- incloïa una visita guiada per les instal·lacions –públiques i privades- de l'arxiu comarcal, una projecció del vídeo de difusió sobre les funcions de l'arxiu i una exposició amb els documents més rellevants del fons municipal de la Seu d'Urgell, entre els quals, el testament de Sant Ermengol datat l'any 1035.
Finalment, els assistents van assistir a l'activitat més original, que va consistir en una presentació multimèdia de fotografies històriques convertides de 2D a 3D, amb l'objectiu de representar l'arxiu com la gran finestra oberta cap al passat.
Cada assistent va rebre unes ulleres 3D (anaglif cian – vermell) i un CD amb el contingut de l'esmentada presentació i un petit catàleg de l'exposició.
Malgrat la pluja, prop de 70 persones van participar de l'acte.
L'activitat s'emmarca en la celebració del Dia Mundial de l'Abre realitzada a la Seu d'Urgell.
Enric Esteve Fité durant el tercer grup del taller de pega d'ametller
Un total de 130 nens de cinquè de primària de les escoles Albert Vives, Pau Claris, Castell-Ciutat i del col·legi La Salle de la Seu d'Urgell van assistir el passat 21 de març a un taller didàctic organitzat per l'Arxiu Comarcal de l'Alt Urgell per a l'elaboració de pega a partir de la resina d'ametller en el context de la celebració del Dia Mundial de l'Arbre a la Seu d'Urgell.
L'activitat s'emmarca en els actes inclosos en el Pla Comarcal de Dinàmica Educativa.
Des de l'Arxiu Comarcal s'ha elaborat un vídeo en que es recull el procés d'elaboració de la pega i la seva utilització en la enquadernació tradicional de llibres, un dossier didàctic i una activitat pràctica on els nens han pogut experimentar l'elaboració del producte i la seva aplicació.
Durant el taller i la gravació del vídeo, l'Arxiu Comarcal ha comptat amb la col·laboració i participació d'Enric Esteve Fité, veí d'Oliana, un dels pocs coneixedors de la fabricació de la pega i de la seva utilització.
Des del Servei Educatiu de l'Alt Urgell-Cerdanya es vol incorporar aquesta activitat de forma permanent a les futures celebracions del Dia de l'Abre a la Seu d'Urgell.
La col·laboració, de periodicitat setmanal, es fonamenta en la publicació d'anèctodes i curiositats de la comarca de l'Alt Urgell al llarg de la seva història
Exemplar de "Les Mesures del Pirineu" que inaugura la col·laboració de l'Arxiu Comarcal de l'Alt Urgell
Amb la notícia de la mort de quatre trementinaires en una nit plujosa de la primavera de 1872, primera referència documental sobre l'existència d'aquestes dones, el setmanari gratuït de l'Alt Urgell Les Mesures del Pirineu obre la secció anomenada Efemèrides i curiositats de l'Alt Urgell amb informació facilitada des de l'Arxiu Comarcal de l'Alt Urgell a través del buidatge dels seus fons documentals i col·leccions bibliogràfiques.
La participació de l'Arxiu Comarcal es produeix en un moment de replantejament d'una part de les seccions habituals, per part de la direcció de la revista, en benefici de continguts més culturals.
Aquesta col·laboració, de peridiocitat setmanal, permet fer arribar al públic en general informació rellevant de fets i persones de la comarca al llarg de la seva història i posa de relleu la importància dels arxius com a institucions encarregadades de la conservació i difusió de la memòria col·lectiva.
El curs forma part del Pla de Formació del professorat de la comarca 2011-2012 organitzat pel Servei Educatiu de l'Alt Urgell, el qual realitzarà el seguiment i certificarà l'activitat.
Tot i estar adreçat al professorat, el curs resta obert a tothom que hi vulgui participar i no requereix uns coneixements previs en la matèria
L'objectiu del curs és formar futurs investigadors en el camp de la història a través de l'aprenentatge de metodologies, recursos i tècniques utilitzades en els processos del buidatge, contextualització i tractament automatitzat de dades històriques.
A tal fi, el curs s'estructura en quatre blocs: Introducció a la funció dels arxius, ciències auxiliars de l'arxivística, recursos d'informació i introducció al disseny i elaboració de bases de dades.
La durada total del curs és de 20 hores i les sessions, de 18 a 21 hores, es realitzaran els dies 31 de maig i 5, 7 i 12 de juny a les instal·lacions de l'Arxiu Comarcal de l'Alt Urgell i els dies 14, 19 i 21 de juny al Telecentre de l'Alt Urgell.
El professorat està integrat per Carles Gascón Chopo, tècnic de patrimoni del Consell Comarcal de l'Alt Urgell, Lluís Obiols Perearnau, arxiver municipal de la Seu d'Urgell i Julio Quílez Mata, director de l'Arxiu Comarcal de l'Alt Urgell.
Per a més informació els interessats es poden adreçar a l'Arxiu Comarcal de l'Alt Urgell trucant al telèfon 973 350 131 o enviant un correu electrònic a l'adreça [EMAIL].
La visita guiada, organitzada per l'Arxiu Comarcal de l'Alt Urgell, forma part de les activitats culturals programades en el context del 6è Congrés Educació i Entorn: Llegint, creixem! celebrat a la Seu d'Urgell del 31 de maig al 2 de juny de 2012
6è Congrés Educació i Entorn: Llegint, creixem!
La Seu d'Urgell, del 31 de maig al 2 de juny de 2012
El passat dia 1 de juny, una trentena d'educadors i docents d'arreu de Catalunya varen assistir a una visita guiada organitzada per l'Arxiu Comarcal de l'Alt Urgell en el context del 6è Congrés Educació i Entorn.
L'activitat, realitzada en col·laboració amb el Centre de Recursos Pedagògics de l'Alt Urgell, va girar al voltant de les possibilitats didàctiques que els fons dels arxius ofereixen als educadors des de múltiples dimensions: història, sociologia, lingüística, matemàtica, economia...
Amb aquest objectiu, l'Arxiu va preparar una petita mostra d'algunes de les tipologies documentals més significatives per a la seva explotació didàctica: acords municipals, processos judicials, llibres del clavari, llibres de notes, censos i padrons d'habitants i protocols notarials.
Durant la visita, els assistents varen conèixer, de la ma del director de l'equipament, les principals funcions de l'Arxiu Comarcal a través del recorregut per les seves instal·lacions.
En aquest punt, es va destacar el paper fonamental de la participació ciutadana en la incorporació de nous fons i col·leccions documentals que permeten, al cap i a la fi, l'elaboració d'una visió històrica més plural i més propera a les persones com a complement ineludible de la història més institucional.
Els tallers s'han dut a terme en el context de les activitats culturals programades amb motiu de la celebració del Mercat Medieval del carrer dels Canonges a la Seu d'Urgell de l'1 al 3 de juny de 2012.
Més de 70 nens han practicat l'ofici d'amanuense medieval en els quatre tallers d'escriptura medieval organitzats per l'Arxiu Comarcal de l'Alt Urgell els dies 2 i 3 de juny en el context del Mercat Medieval del carrer dels Canonges de la Seu d'Urgell.
Durant unes hores els nens han entrat en contacte amb els coneixements al voltant del procés d'elaboració de manuscrits medievals: l'obtenció del pergamí, l'elaboració de pautes en els suports documentals amb els procediments originals de l'època, l'escriptura amb plomes d'oques i faisans i la combinació de tintes de colors i textures diferents.
Els petits copistes han practicat amb entusiasme i dedicació la reproducció de fragments del Beatus de la Seu d'Urgell al temps que han experimentat els valors de la paciència, la feina ben feta i el treball en grup.
'De Berlín al Caire, un recorregut gràfic pels inicis del segle XX a través de les postals del fons Plandolit', és el títol de l'exposició que l'Arxiu Comarcal de l'Alt Urgell organitza del 8 de juny al 6 de juliol de 2012, de 8 a 15 hores
Amb motiu de la celebració de la Setmana Internacional dels Arxius, l'Arxiu Comarcal de l'Alt Urgell inaugura una mostra digital en què es projecten més de 200 postals digitalitzades del fons Plandolit que reflecteixen amb precisió i naturalitat la vida quotidiana de la primera dècada del segle XX.
Les postals, rebudes per Guillem de Plandolit entre 1902 i 1909, són d'una procedència i d'una temàtica molt diversa i transporten a l'espectador al món urbà de ciutats com Berlín, Viena, París, Barcelona, Madrid, El Caire i moltes altres localitats d'Europa i el Nord d'Àfrica, fet que palesa la intensa xarxa de contactes i amistats del fotògraf.
Les imatges, que varen ser ingressades a l'Arxiu Comarcal pel seu titular, en Miquel Planella, important cronista visual i recuperador de la memòria gràfica de la Seu d'Urgell i comarca, han estat digitalitzades per l'alumne en pràctiques Joan González en el marc del programa de qualificació professional inicial (PQPI) del Departament d'Ensenyament de la Generalitat de Catalunya.
L'exposició digital es pot visitar a l'Arxiu Comarcal de l'Alt Urgell del 8 de juny al 6 de juliol de 2012, de 8 a 15 hores.
L'Arxiu i la Biblioteca digitalitzen fotografies i documents d'oficis antics amb l'objectiu de reconstruir la història viva del nostre país.
Cartell de la campanya "Fem Memòria dels oficis antics"
Fem Memòria dels oficis antics és un projecte on participa l'Arxiu Comarcal de l'Alt Penedès i la Biblioteca Torras i Bages de Vilafranca per tal de recollir, conservar i donar a conèixer una mostra de la memòria familiar de la comarca: les fotografies, les cartes, i els documents que es troben a les cases i formen part de la seva història privada.
La temàtica són els oficis perduts vinculats a la terra o a l'artesania, oficis a la ciutat i als pobles que hagin desaparegut com traginers, carboners, encanyissadors, bugaderes, espardenyers, lleters, esmolets, serenos, remeieres, boters...
Fem memòria dels oficis antics vol garantir la conservació i difusió del patrimoni documental oferint als ciutadans la possibilitat que la seva documentació sigui digitalitzada.
El projecte consisteix en què les persones que disposin de documents a casa sobre oficis perduts els portin a l' Arxiu o a la Biblioteca i n'expliquin la història, context, records i detalls.
Aquests documents (fotografies, factures, cartells, cartes, rebuts, etc.) seran retornats un cop digitalitzats i la col·lecció que en resulti es podrà consultar, a partir del juliol del 2014, a la Memòria Digital de Catalunya http://mdc1.cbuc.cat/
Fem memòria és un projecte impulsat conjuntament per la Biblioteca de Catalunya, la Subdirecció General d'Arxius, Biblioteques, Museus i Patrimoni de la Generalitat de Catalunya i el Consorci de Biblioteques Universitàries de Catalunya.
La recollida de documents es durà a terme entre l'1 de maig i el 30 de juny del 2014 a:
La utilització de les eines 2.0 permetran a l'Arxiu ampliar el seu canal de difusió i interactuar amb els ciutadans
L'Arxiu Comarcal ha fet una clara aposta per les eines 2.0 obrint oficialment els respectius comptes a Twitter i Facebook.
L'ús d'aquestes xarxes socials tenen com objectiu ampliar i difondre totes les notícies i publicacions que es troben a la seva web, les activitats i tasques que es realitzen, i difondre el patrimoni documental que custodia.
Aquests nous canals de comunicació permetran una interacció més pròxima i àgil amb els usuaris i, en general, els ciutadans, els quals podran participar de manera activa en els continguts que es publiquin fent comentaris, suggeriments, crítiques, plantejant dubtes i aportant dades noves a la documentació que es difongui.
A més a més, s'informarà de totes aquelles activitats i actes en els quals l'Arxiu hagi tingut alguna col·laboració i, en general, de tots aquells que es realitzin a l'Alt Penedès relacionats amb el patrimoni cultural.
Les memòries es centren en els anys en que es va produir la Guerra Civil Espanyola (1936-1939)
Ha ingressat a l'Arxiu Comarcal una còpia de les memòries escrites per Antonio Roig Forn a Màlaga a l'abril de 2004, 65 anys desprès d'acabar la Guerra Civil Espanyola.
Antonio Roig havia nascut a Barcelona el 1918 i, un cop es va morir la seva mare, es va traslladar a Vilobí del Penedès, on vivien la seva tieta i la seva àvia, i on a més d'estudiar, col·laborava amb les tasques agrícoles.
Va estudiar al recent inaugurat Institut d'Ensenyament Secundari Milà i Fontanals de Vilafranca i fou Mestre durant l'època republicana, treballant primer a l'escola municipal de Santa Margarida i els Monjos i després a Olèrdola.
També va ser president de la Federació d'Estudiants Socialistes de Catalunya (FNEC).
Al desembre de 1937 mobilitzen la seva quinta i el 1938 marxen en direcció al front d'Aragó.
És aquí on va estar durant tota la guerra, a més de València.
No va participar a la batalla de l'Ebre sinó que la va fer a l'altre costat, al front de València, que és la part que va quedar en mans republicanes fins el final de la guerra.
Les memòries consten de 100 capítols que comencen amb una introducció del que havia estat la seva vida fins el 1938, quan marxa el front d'Aragó, i continua detallant tot el que passava en gairebé cada jornada.
A part de les pròpies vivències, hi afegeix molta informació militar dels moviments de tropes d'ambdós bàndols durant les diferents ofensives de la guerra, així com cronologia, mapes, documents i fotografies per contextualitzar el que està explicant.
El detall amb què descriu algunes explicacions, així com anècdotes i situacions en què es va trobar, el converteix en un valuós testimoni de com es vivia en el front i del desenvolupament del conflicte.
El relat finalitza amb el retorn de l'Antonio a casa seva i amb l'explicació del destí d'alguns dels personatges que surten en el text.
El document es pot consultar a les instal·lacions de l'Arxiu Comarcal.
El nou horari començarà el proper dilluns dia 2 de juny
El proper dilluns dia 2 de juny i fins el 30 de setembre fem horari intensiu de 08:00 hores del matí a 15:00 hores de la tarda.
Us informem també que el dilluns dia 1 de setembre l'Arxiu romandrà tancat en motiu de la Festa Major de Vilafranca.
S'habilita un sistema de recollida dels materials audiovisuals relacionats amb l'1 d'octubre
Amb motiu de l'excepcionalitat dels fets que van succeïr el diumenge 1 d'octubre tan al Penedès com a la resta de Catalunya, i amb l'objectiu de preservar la memòria col·lectiva, l'Arxiu Comarcal fa una crida a la participació ciutadana, així com també d'entitats, partits polítics, associacions veïnals i institucions, per recollir i conservar tot el material que serveixi de testimoni del viscut tots aquests dies als diferents municipis de l'Alt Penedès, especialment el diumenge dia 1 però també dels dies previs i posteriors.
Totes les persones que tinguin fotos, vídeos i altre material (cartells, fulletons,...) us podeu posar en contacte amb l'Arxiu Comarcal a [EMAIL], [EMAIL] o a l'Arxiu Comarcal de dilluns a dijous en horari de 08:30 a 18:30 i divendres de 08:30-14:00.